Shiba inu

***Shiba inu*** atau hanya ***shiba*** ialah satu baka anjing pemburu dari Jepun. Sebagai baka kecil hingga sederhana, ia merupakan yang terkecil antara enam baka anjing asli dari Jepun. *Shiba inu* pada asalnya dibiakbakakan untuk perburuan.

*Shiba inu* ialah anjing kecil, berwaspada, dan tangkas yang bagus dengan rupa bumi bergunung-ganang dan denai kembara. Penampilannya adalah serupa dengan baka anjing Jepun lain seperti anjing Akita atau anjing Hokkaido, tetapi *shiba inu* merupakan baka berbeza dengan susur galur, perangai, dan saiz lebih kecil tersendiri berbanding dengan anjing Jepun lain.

## Penampilan
Warna piawai baka ini merupakan merah, bijan, bijan hitam, bijan merah (*sashige*), hitam dan sawo matang, atau krim. Kesemuanya mempunyai warna ventral krim hingga putih, yang dikenali sebagai . *Urajiro* diterjemahkan secara harfiah kepada "putih berkontras". *Urajiro* disyaratkan untuk kawasan-kawasan berikut pada semua warna lapis bulu: di sisi muncung, di pipi, di dalam telinga, di bahagian bawah rahang dan di bahagian atas tekak, di dalam tungkai, di abdomen, di sekitar bukaan dan di bahagian hadapan ekor. Pada anjing merah: umumnya di tekak, di dada hadapan, dan di dada. Pada anjing hitam dan anjing bijan: umumnya sebagai tanda segi tiga di kedua-dua sisi dada hadapan.

Selain kawasan *urajiro*, warna krim dianggap sebagai "kecacatan besar" oleh kedua-dua Japan Kennel Club dan American Kennel Club. Ia tidak dibiakbakakan dengan anjing pertunjukan, kerana tanda-tanda yang disyaratkan tidak terlihat. Walau bagaimanapun, lapis bulu krim dapat diterima menurut piawaian baka The Kennel Club.

*Shiba inu* mempunyai lapis bulu ganda; lapis bulu atas adalah kaku dengan rerambut pengawal dan lapis bulu bawah adalah lembut dan gebu. Walaupun kurang lazim, *shiba inu* juga dapat berbulu panjang sebagai hasil daripada pewarisan gen resesif daripada kedua-dua induk.


Shiba Inu 600.jpg|Seekor *shiba inu* bijan
Shiba inu blacktan.jpg|Seekor *shiba inu* hitam dan sawo matang dengan tanda-tanda *urajiro*
Redshibaurajiro.jpg|Seekor *shiba inu* dengan tanda-tanda *urajiro* terpapar di muncung, di pipi, di telinga, dan di tekak


## Perangai

*Shiba inu* dianggap sebagai bakai berwaspada, penyayang, dan berdikari dengan kecerdasan tinggi tetapi juga agak degil dan keras kepala.

Istilah-istilah , , dan  mempunyai tafsiran halus yang menjadi buah mulut bagi banyak ulasan.

Tinjauan pakar mengelaskan *shiba inu* sebagai baka yang mempunyai "agresi tinggi, kereaktifan tinggi, dan kebolehlatihan sederhana". Satu penjelasan mungkin untuk ini dan tingkah laku yang diperhatikan ialah bahawa *shiba inu* lebih berkait rapat dengan serigala berbanding dengan anjing bela jinak dari negara lain.

Oleh sebab kecerdasan tinggi baka ini, ia memerlukan banyak senaman dan rangsangan. Senaman tidak cukup mungkin menyebabkan kebimbangan yang membawa kepada tingkah laku yang tidak diingini, yang ketara merupakan "jeritan *shiba*". *Shiba inu* mempunyai reputasi kerana "menyendiri" dan sosialisasi awal sebagai anak anjing ialah kunci agar anjing berbaik dengan orang dan haiwan lain.

Tinjauan di Jepun mendapati bahawa *shiba inu* lebih berkemungkinan untuk penglibatan dalam tingkah laku pemusnah, keengganan berjalan semasa bercawak, penglibatan dalam tingkah laku percubaan pengawanan, dan pengejaran ekor. *Shiba inu* juga didapati kurang berkemungkinan untuk menyalak terhadap bunyi semasa di dalam rumah.

## Sejarah

*Shiba inu* telah dikenal pasti sebagai baka basal yang mendahului kemunculan baka-baka moden pada abad ke-19. Anjing dengan penampilan serupa dengan *shiba inu* diwakili pada *[[dogū]]* yang dibuat semasa zaman prasejarah Jōmon dalam sejarah Jepun.

*Shiba inu* dibiakbakakan untuk memburu dan menggarah buruan kecil, seperti burung dan arnab. *Shiba* hidup di kawasan pergunungan di Kawasan Chūbu. Semasa Pemulihan Meiji, baka anjing barat diimport dan silangan antara anjing ini dengan baka asli Jepun menjadi popular. Dari tahun 1912 hingga tahun 1926, hampir tiada *shiba* tulen yang tersisa. Dari sekitar tahun 1928, para pemburu dan cendekiawan mula menunjukkan minat dalam perlindungan *shiba* tulen yang tersisa.

Sungguhpun terdapat usaha untuk memulihara baka ini *shiba* hampir menjadi pupus semasa Perang Dunia Kedua oleh sebab gabungan kekurangan bekalan makanan semasa perang, serta cetusan wabak distemper pada tahun 1950-an dan tahun 1960-an dan  yang menghambat usaha pemuliharaan. Semua anjing selepas itu dibiakbakakan hanya daripada tiga susur galur terselamat. Susur galur ini merupakan *shiba* Shinshu dari Wilayah Nagano, *shiba* Mino dari bekas Wilayah Mino di selatan Wilayah Gifu yang ada kini, dan *shiba* San'in dari Wilayah Tottori dan Wilayah Shimane.

*Shiba* Shinshu memiliki lapis bulu bawah padu, dengan lapis rerambut pengawal padat, bersaiz kecil, dan berwarna merah. *Shiba* Mino cenderung mempunyai telinga tajam tebal dan memiliki ekor sabit, berbanding dengan ekor melingkar umum yang ditemukan pada kebanyakan *shiba* moden. *Shiba* San'in pula lebih besar daripada kebanyakan *shiba* moden dan cenderung berwarna hitam tanpa sawo matang umum dan sentuhan putih yang ditemukan pada *shiba* hitam dan sawo matang moden.

Apabila kajian terhadap anjing Jepun diformalkan pada awal dan pertengahan abad ke-20, ketiga-tiga strain ini digabungkan menjadi satu baka lengkap, *shiba inu*. Piawaian baka Jepun pertama untuk *shiba*, iaitu piawaian Nippo, diterbitkan pada tahun 1934. Pada Disember 1936, *shiba inu* diiktiraf sebagai Monumen Semula Jadi Jepun melalui Akta Harta Benda Budaya, kebanyakannya oleh sebab usaha Nippo (Nihon Ken Hozonkai), iaitu Persatuan Pemuliharaan Anjing Jepun.

Pada tahun 1954, sebuah keluarga tentera membawa *shiba inu* pertama ke Amerika Syarikat. Pada tahun 1979, perinduk tercatat pertama dilahirkan di Amerika Syarikat. *Shiba* diiktiraf oleh American Kennel Club pada tahun 1992 dan ditambahkan ke dalam Kumpulan Bukan Sukan AKC pada tahun 1993. Ia kini terutamanya dibela sebagai anjing peliharaan di Jepun dan di seluruh dunia. Menurut American Kennel Club, *shiba inu* ialah anjing teman nombor satu di Jepun. Di Amerika Syarikat, baka ini ditempatkan di tangga ke-42 dari segi pendaftaran untuk tahun 2024 dengan American Kennel Club.

## Kesihatan

Sebuah kajian di Jepun tentang kehelan tempurung lutut pada baka kecil mendapati bahawa *shiba inu* mempunyai kadar kedua tertinggi bagi keadaan ini dengan 35% daripada jumlah *shiba inu* yang ditinjau terjejas. Tiga gen milik baka ini dikaitkan dengan glaukoma, sebagaimana yang ditemukan dalam analisis penjujukan DNA. Sebuah lagi kajian dari Jepun yang menyemak kes anjing yang dipersembahkan untuk pemeriksaan oftalmologi mendapati bahawa *shiba inu* merangkumi 33% daripada semua kes glaukoma sementara hanya merangkumi 2.7% daripada jumlah populasi yang digunakan dalam kajian. Piometra, iaitu jangkitan rahim pada betina utuh, adalah lebih lazim sedikit pada *shiba inu*. *Shiba inu* cenderung terhadap dermatitis atopi anjing. Satu penyakit autoimun yang lazim pada anjing Akita, sindrom mirip Vogt-Koyanagi-Harada, diketahui berlaku pada *shiba inu*.

### Jangka hayat
Semakan data perkuburan di Jepun mendapati bahawa *shiba inu* mempunyai jangka hayat sebanyak 15.5 tahun, yang lebih tinggi daripada mana-mana baka lain. Sebuah kajian United Kingdom tahun 2024 pula mendapati jangka hayat sebanyak 14.6 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

## ''Shiba inu'' San'in
*Shiba inu* San'in ialah satu keragaman *shiba inu*. Ia berasal daripada *[[Inaba inu]]* dari Wilayah Tottori dan *[[Sekishu inu]]* dari Wilayah Shimane dan kedua-duanya terancam kerana pertambahan anjing barat. Pada awal Zaman Shōwa, Masumi Ozaki, iaitu seorang bekas pemilik tanah di Wilayah Tottori, memulakan pembiakbakaan pemuliharaan untuk mencegah kelenyapan baka-baka tempatan.

Walau bagaimanapun, semakin Perang Dunia Kedua rancak, projek-projek pembiakbakaan menjadi sukar untuk diteruskan. Oleh sebab penggunaan anjing untuk bulu oleh pihak tentera, bilangan anjing menurun daripada 50 ekor kepada 20 ekor. Pada tahun 1947, kedua-dua baka dibiakbakakan bersama-sama untuk mewujudkan ternakan asasi *shiba inu* San'in. Bilangan masih rendah tetapi anjing ini dilindungi oleh keluarga Ozaki, yang meneruskan kegiatan-kegiatan pemuliharaan.

Sungguhpun peperangan tamat, lebih ancaman kepada baka-baka ini muncul pada tahun 1950-an dan tahun 1960-an. Dua peristiwa merebaknya distemper berlaku di Wilayah Tottori, yang mengorbankan banyak anjing. Di samping itu, Kebakaran Besar Tottori menjadikan usaha pemuliharaan malah lebih terhalang.

## Dalam kebudayaan popular
Sungguhpun bukan baka anjing popular di luar Jepun, *shiba inu* telah menjadi popular di Internet. Doge ialah meme Internet dari tahun 2013 yang menyertakan Kabosu, iaitu seekor *shiba ibu*, dan teks bahasa Inggeris rosak. Mata wang kripto popular, Dogecoin, dinamai sempena meme ini dan logonya mempunyai imej Kabosu. Satu lagi mata wang kripto juga dinamai Shiba Inu sempena baka ini. Seekor lagi *shiba inu* yang menjadi tular ialah anjing yang dikenali sebagai Cheems. Ia menjadi tular semasa pandemik COVID-19 dan memperoleh perhatian seluruh dunia. Cheems mati semasa pembedahan kanser pada 18 Ogos 2023 pada usia 12½ tahun. Pada Disember 2024, seorang lelaki bernama Kantaro Inagaki mula mendokumenkan sesi jalan kaki beliau di serata Jepun dengan seekor *shiba inu* bernama San-chan.

Baka ini kerap dirujuk sebagai *shibe* dalam meme. Menurut Jamie Cohen, seorang penolong profesor kajian media di Queens College di City University of New York, baka *shiba inu* telah mempunyai kehadiran ketara dalam kebudayaan dalam talian sekurang-kurangnya sejak tahun 2010.

## Lihat juga
* Senarai baka anjing
* Cheems
* Shiba Inu Puppy Cam
* Kabosu
* Doge

## Catatan

## Rujukan